Adeno įlanka
Adeno įlanka (angl. Gulf of Aden) – vakarinė Arabų jūros įlanka, esanti tarp Jemeno Arabijos pusiasalyje ir Somalio Rytų Afrikoje. Įlanka jungiasi su Raudonąja jūra Bab el Mandebo sąsiauriu. Įlankos ilgis 885 km. Adeno įlanka yra svarbioje strateginėje vietoje, kadangi pro ją plaukia dauguma laivų, keliaujančių iš Indijos vandenyno ir Persijos įlankos į Viduržemio jūrą ir Europą. Įlankoje gausu žuvies, vėžlių, omarų, yra koralų. Vanduo gana švarus ir mažai užterštas. Pagrindiniai uostai: Adenas Jemene (pagal kurį ir pavadinta įlanka) bei Berbera Somalyje.